ยันขายหุ้นทหารไทยแค่ข่าวลือ
ธปท.ยันไม่เคยเห็นรายงานการขอขายหุ้นธนาคารทหารไทยในส่วนที่คลังถืออยู่ให้กับพันธมิตรรายใหม่
20 มี.ค. 2555

ธปท.ยันไม่เคยเห็นรายงานการขอขายหุ้นธนาคารทหารไทยในส่วนที่คลังถืออยู่ให้กับพันธมิตรรายใหม่ ชี้หากเจรจาขายหุ้นกันจริงควรมีการรายงานให้ ธปท.มาบ้างแล้ว
น.ส.สิริธิดา พนมวัน ณ อยุธยาผู้อำนวยการอาวุโส ฝ่ายวิเคราะห์และติดตามฐานะ สายกำกับสถาบันการเงิน ธนาคารแห่งประเทศไทย (ธปท.) กล่าวว่า ขณะนี้ ธปท.ยังไม่มีการรับรายงานการขายหุ้นของธนาคารทหารไทยตามที่มีกระแสข่าวว่ากระทรวงการคลังมีนโยบายจะขายหุ้นที่ถืออยู่ 25% ในธนาคารทหารไทยออกไปให้กับพันธมิตรรายอื่นที่ไม่ใช่กลุ่มไอเอ็นจีเข้ามาที่ ธปท.แต่อย่างใด และยังไม่มีการหารืออย่างเป็นทางการว่าจะมีการเจรจากับผู้สนใจรายใด
ผู้บริหาร ธปท. กล่าวยืนยันว่า ถ้ามีการพิจารณาขายหุ้น มีการเปลี่ยนพันธมิตรหรือเพิ่มพันธมิตรรายใหม่เข้ามาจริง ก็จะต้องมีการรายงานมาที่ ธปท.ให้รับทราบบ้างแล้ว
“ที่ผ่านมาที่มีข่าวว่ามีผู้สนใจเข้ามาเจรจาซื้อหุ้นของธนาคารทหารไทยในส่วนที่คลังถือ แต่ตอนนี้เท่าที่ทราบยังเงียบอยู่ ธนาคารทหารไทยไม่ได้มาหารือเรื่องนี้กับ ธปท.ว่าจะมีการเจรจากับพันธมิตรหรือขายหุ้นในช่วงนี้” น.ส.สิริธิดา กล่าว
ทั้งนี้ หากมีการขายหุ้นของกระทรวงการคลังจริงก็ควรต้องมีการหารือกับไอเอ็นจี กรุ๊ป บ้าง เพราะเป็นผู้ถือหุ้นใหญ่ในธนาคารทหารไทยด้วย เพราะถ้าจะขายหุ้นให้กับสถาบันการเงินต่างประเทศเหมือนกันก็ไม่แน่ใจเหมือนกันว่าทางไอเอ็นจี กรุ๊ป จะเห็นด้วยหรือไม่ เพราะเท่ากับเปิดให้หุ้นส่วนอีกรายเข้ามาร่วมบริหารงานด้วย ดังนั้นจึงมองว่าหากจะมีการขายจริงธนาคารทหารไทยคงต้องศึกษาอย่างรอบคอบก่อนตัดสินใจ 
น.ส.สิริธิดา กล่าวว่า ส่วนฐานะของระบบสถาบันการเงินไทยขณะนี้ถือว่าอยู่ในระดับที่ดี และมีสภาพคล่องสูง เพียงพอที่จะปล่อยกู้ แต่ที่การขยายสินเชื่อใหม่ที่ยังไม่เพิ่มขึ้นมากนักในช่วงที่ผ่านมานั้นอาจจะเป็นเพราะทุกฝ่ายยังคงรอดูภาพการฟื้นตัวของภาคธุรกิจหลังน้ำท่วมให้ชัดเจนมากขึ้นก่อน ซึ่งที่ผ่านมามีการปล่อยสินเชื่อเพื่อช่วยเหลือบรรเทาปัญหาน้ำท่วมเข้าระบบถึง 6 แสนล้านบาทเศษ ผ่านการยืดระยะเวลาชำระหนี้ การลดงวดผ่อนชำระ และการปรับโครงสร้างหนี้
ก่อนหน้านี้ นายอารีพงศ์ ภู่ชอุ่ม ปลัดกระทรวงการคลัง กล่าวว่า กระทรวงการ คลังพร้อมที่จะขายหุ้นธนาคารทหารไทย หรือ TMB ทั้งหมด 26.1% เพื่อลดการถือครองหุ้นที่ไม่ใช่หุ้นยุทธศาสตร์ลง โดยเปิดกว้างให้ผู้สนใจทุกรายเสนอเงื่อนไขและราคาเข้ามา
อย่างไรก็ตาม ที่ติดต่ออย่างเป็นทางการมีเพียงบรรษัทการเงินระหว่างประเทศ (IFC) เท่านั้น ส่วนรายอื่นยังไม่เข้ามาติดต่อโดยตรง